താലൂക്കാശുപത്രി ഒന്നാംഘട്ട കെട്ടിട നിര്മ്മാണം ഡിസംബറില് പൂര്ത്തിയാക്കും കരുനാഗപ്പള്ളി : താലൂക്കാശുപത്രിയ്ക്ക് കഴിഞ്ഞ എല്.ഡി.എഫ് സര്ക്കാര് അനുവദിച്ച 64.9 കോടി രൂപ ചെലവഴിച്ച് നിര്മ്മിക്കുന്ന കെട്ടിട സമുച്ചയത്തിന്റെ ഒന്നാം ഘട്ടം ഡിസംബറില് പൂര്ത്തിയാക്കാന് ജനപ്രതിനിധികളും ഉദ്യോഗസ്ഥരും പങ്കെടുത്ത അവലോകന യോഗത്തില് തീരുമാനമായി. നഗരസഭയുടെ നേതൃത്വത്തിലാണ് അവലോകന യോഗം സംഘടിപ്പിച്ചത്. നിലവിലുള്ള കെട്ടിടത്തിന്റെ മുകളില് നിര്മ്മിക്കുന്ന മൂന്നു നില കെട്ടിടം പൂര്ത്തിയാകുന്നതോടെ സുനാമി കെട്ടിടത്തില് ചികിത്സയില് കഴിയുന്ന രോഗികളെ പുതിയ കെട്ടിടത്തിലേക്ക് മാറ്റും. കൂടാതെ വാര്ഡ്, ഓഫീസ് കെട്ടിടം, ഡിജിറ്റല് എക്സ് റേ യൂണിറ്റ് എന്നിവയും മെയിന് കെട്ടിടത്തിനു മുകളില് പൂര്ത്തിയാകുന്ന പുതിയ കെട്ടിടങ്ങളിലേക്ക് മാറും. ഗ്രീന് ബില്ഡിംഗ് സാങ്കേതികവിദ്യ ഇപ്പോഴത്തെ സുനാമി കെട്ടിടം നില്ക്കുന്ന ഭാഗത്താണ് രണ്ടാം ഘട്ട കെട്ടിട നിര്മ്മാണം ആരംഭിക്കുന്നത്. 8 നിലകളിലുള്ള കെട്ടിടമാണ് ഇവിടെ നിര്മ്മിക്കുന്നത്. 2023 മാര്ച്ച് മാസത്തോടെ ഇതിന്റെ നിര്മ്മാണവും പൂര്ത്തിയാക്കാന് കഴിയുമെന്നാണ് ആശുപത്രി അധികൃതര് പ്രതീക്ഷിക്കുന്നത്. കെ.എസ്.ഇ.ബി സിവില് വിഭാഗത്തിനാണ് ആശുപത്രി കെട്ടിട സമുച്ചയത്തിന്റെ നിര്മാണച്ചുമതല. മാസ്റ്റര് പ്ലാന് അനുസരിച്ച് നിലവിലുള്ള മെയിന് ബില്ഡിംഗിന് മുകളില് മൂന്നുനില കൂടി പൂര്ത്തിയാക്കി അഞ്ചുനില കെട്ടിടമാക്കി മാറ്റും. സുനാമി കെട്ടിടം പൊളിച്ച് നിര്മ്മിക്കുന്ന 8 നില കെട്ടിടം മെയില് കെട്ടിടത്തിലെ അഞ്ച് നിലകളുമായി ബന്ധിപ്പിക്കും. ഇതിന്റെ ഭാഗമായി ഉണ്ടാകുന്ന ഇടനാഴി രോഗികളുടെ കൂട്ടിരിപ്പുകാര്ക്ക് വിശ്രമിക്കാനുള്ള സ്ഥലമാക്കി മാറ്റും. . ദേശീയപാത വികസനം നടക്കുമ്ബോള് നിര്മ്മിക്കുന്ന സര്വീസ് റോഡാകും ആശുപത്രിയിലേക്കുള്ള പ്രധാന പ്രവേശന കവാടം. ഗ്രീന് ബില്ഡിംഗ് സാങ്കേതികവിദ്യയാണ് നിര്മാണത്തിന് ഉപയോഗിക്കുന്നത്. അവലോകന യോഗം അവലോകന യോഗത്തില് നഗരസഭാ ചെയര്മാന് കോട്ടയില് രാജു അദ്ധ്യക്ഷനായി. ആരോഗ്യസ്ഥിരം സമിതി അദ്ധ്യക്ഷ ഡോ.പി .മീന, ഡിവിഷന് കൗണ്സിലര് രമ്യാ സുനില്, ആശുപത്രി സൂപ്രണ്ട് ഡോ.തോമസ് അല്ഫോണ്സ്, കിഫ്ബി, കെ .എസ് .ഇ .ബി നിര്മ്മാണ വിഭാഗത്തിലെ ഉദ്യോഗസ്ഥര് തുടങ്ങിയവര് പങ്കെടുത്തു.